नेशनल डेस्क ( संजीव शर्मा ): केंद्र सरकार को बने चार साल बीत चुके हैं। जो लोग पंचम स्वर में अच्छे दिनों की बात कर रहे थे निश्चित ही उनको हकीकत समझ आ गई होगी कि ये मृगमारीचिका ही है। मृगमारीचिका की तरह अच्छे दिन वादों में दिखाए तो जा रहे हैं लेकिन पास जाने पर ये और दूर हो जाते हैं। मृगमारीचिका का एहसास अक्सर मरुस्थल में होता है और शायद इसलिए राजस्थान के लोग इसे सबसे पहले समझे और वहां उपचुनाव में उन्होंने शुरुआत कर दी। जल्द ही यह बात मध्य प्रदेश और योगी के राज्य वालों को भी समझ आ गई और उन्होंने भी अपने यहां उपचुनावों में वोटों के सौदागरों को जमीन सुंघा दी, लेकिन चूंकि सौदागरों की तिजोरी अभी राज्य सरकारों से भरी पड़ी है इसलिए वो बेफिक्र हैं । इसमें उनका कोई कसूर भी नहीं। भरी तिजोरी का इतना घुमान तो होगा ही। इसलिए सब मस्त हैं। क्या शाह क्या सेवादार और क्या चौकीदार। और इसी मस्ती के आलम में झूम रहे हुक्मरानों की नजर बचाकर रूपया डॉलर के मुकाबले 72 तक जा पहुंचा है।